  Анжелика Тихонова корреспондент «П. И. Чайковскийлэн вордӥськем шаераз» литературая фестиваль улсын 23-24 куартолэзе Ижкарысь Гоголь нимо бульварын книгаосын ярмарка ортчоз. Со сярысь Удмуртиысь йӧскалык лыдӟетъюртлэн пресс-службаез ивортэ. Кык нунал ӵоже Гоголь нимо бульварын «Удмуртия», «Иднакар», «Анигма», «Алкид», «Монпоражён» книгапоттонниослэн, Росси тодосъя академилэн Урал ёзэтысьтыз Историяя, кылъя но литературая удмурт институтлэн книгапоттонниезлэн выль книгаоссы вузаськозы. Газет-журналъёсын «Ӟечбур», «Удмурт дунне», «Кизили», «Вордскем кыл», «Республика» изданиос тодматозы. Ижкарысь Арт-резиденцилэн «Чыры-пыры» удмурт лавкаез аслэсьтыз вузъёссэ поттоз (книгаоссэ, канцеляризэ но открыткаоссэ). Концерт площадкаын шутэтскон программа радъяськоз. Вань мылкыд карисьёс калык азьын лыдӟонъёсы пыриськыны, кырӟанъя но эктонъя коллективъёслэсь возьматонъёссэс учкыны быгатозы. Концертэ фестивальлэн куноосыз – Вологдаысь калык крезьгуръя «Солнцеворот» ансамбль но пыриськоз. Ляб адӟись но адӟисьтэм муртъёслы нимысьтыз площадка ужалоз. Соос понна ляб адӟисьёслы но адӟисьтэмъёслы элькун лыдӟетъюртын ужасьёс «Библиотека без границ» книгаосын адӟытон радъялозы. Отын нимысьтыз форматэн поттэм изданиосты возьматозы. Со сяна, Брайльлэн азбукаысьтыз элементъёсты дышетонъя, нимысьтыз арбериосын Брайлья гожъяськон техникая, «киосын вераськонъя», кагазлэсь но фетрлэсь «смайликъёс» лэсьтонъя мастер-классъёс ортчозы Ужрадэ пыриськисьёс понна Пичи Пурга ёросысь Вуж Мӧнья гуртысь кибашлыослэн юртысьтызы киужъёсын, мушкасьёслэн «Пурга чечы» вузъёсынызы адӟытон-вузкаронъёс ужалозы, калык шудонъёс, ибырвесьёс лэсьтонъя, печатной машинкаен текстэз ӝог бичанъя мастер-классъёс ортчозы. Ярмаркалэн кыкетӥ нуналаз Москваысь суредасен Вадим Челакен пумиськон ортчоз. Со 30-лэсь трос книгаослы суредъёс лэсьтӥз. Соос пӧлын Антон Чеховлэн, Редьяр Киплинглэн, Джанни Родарилэн, Марк Твенлэн, Джонатан Свифтлэн книгаоссы. Али Вадим Челак книгаослы суредъёс лэсьтон но станковой графика бордын ужа. Гогольлэн бульвараз солэн кивалтэмез улсын асфальт вылэ суредаськонъя мастер-класс ортчоз Концерт программаез  нылпиослэн Леонора Мамонтова нимо школа-студиысьтызы солистъёс но Ижарысь П. И. Чайковский нимо муниципал камерной хор дасялозы. Нунал ӵоже адӟытон-вузкаронъёс но мастер-классъёс ортчозы. Мылкыд карисьёс юртэз чеберматон понна мунё лэсьтыны дышетскыны, вашкала ӟуч гожъяськонлэн инъет луись куронъёсыныз тодматскыны, живописья кружокысь ужъёсын адӟытон-вузкаронэ вуылыны быгатозы. Тодэ вайытом, литературая фестивалез усьтон ужрадэ Россиысь тодмо режиссёр Егор Кончаловский вуоз.  Тегъёс: Лулчеберет Ижкар Удмуртия Чайковский книгаос  